Սմիռնիոպսիս

Սմիռնիոպսիս (), նեխուրազգիների (հովանոցավորներ) ընտանիքի բազմամյա խոտաբույսերի ցեղ։ Հայտնի է 4 տեսակ։

Հայաստանում 
Հայաստանում՝ 1 տեսակ՝
 Սմիռնիոպսիս հայկական ()։
Հանդիպում է միայն Սուլեմայի լեռնանցքի հարավային լանջին (2200-2300 մ բարձրներում) և Գետիկվանք գյուղի (Վայոց ձորի մարզ) շրջակայքում։ Աճում է չոր, քարքարոտ կամ խճապատ լանջերին, թփուտներում։ Հայաստանին բնաշխարհիկ է, գրանցված է Հայաստանի Կարմիր գրքում։

Կենսաբանական նկարագիր 
Արմատը խոշոր է, առանցքային, արմատապտղանման։ Ցողունը մերկ է, ճյուղավորվող, բարձրությունը՝ մինչև 2,5 մ։ Տերևները կրկնակի-եռակի փետրաբաժան են։ Ծաղկաբույլը տարածված հովանոցանման է, ծաղիկները՝ դեղին։

Ծաղկում է հուլիս-օգոստոսին։ Պտուղը սերմիկ է՝ դարչնի յուրահատուկ հոտով։

Նշանակություն 
Դեղաբույս է. պարունակում է կումարինի ածանցյալներ, գլիկոզիդներ, աղաղանյութեր, ալկալոիդներ։

Ժողովրդական բժշկության մեջ պատրաստուկներն օգտագործել են հեղձուկի, ստամոքսաղիքային հիվանդությունների, նորագոյացությունների ժամանակ։

Հովանոցավորներ